SA vaar uit oor ‘ongegronde, twyfelagtige’ terreurwaarskuwingsDie Suid-Afrikaanse regering het gesê die waarskuwings oor moontlike terreuraanvalle in die land is “twyfelagtig, ongegrond en dat die bron daarvan dit op twyfelagtige gevolgtrekkings gegrond het”. Die departement van internasionale betrekkinge en samewerking het in ŉ sterk bewoorde verklaring gesê die regering is ongelukkig oor die manier waarop die saak hanteer is. Clayson Monyela, woordvoerder van die departement, het gesê die regering neem die bedreiging van gewelddadige ekstremisme en terreur baie ernstig op. “Suid-Afrika, as ŉ soewereine en vredeliewende land, het nog altyd op ŉ professionele wyse in gesprek getree met ander lande oor dié kwessies. Ons is dus ontevrede met die wyse waarop sommige lande dit hanteer het. Hul optrede is agterbaks en ŉ rede tot ernstige kommer vir ons regering.” Volgens Monyela is die inligting waarop die jongste waarskuwings gegrond is, besonder verdag. “Ons het by nadere ondersoek gevind die inligting is twyfelagtig, ongegrond en verskaf deur ŉ bron wat bloot ingestap het en dit op twyfelagtige gevolgtrekkings gegrond het.” Monyela het gesê dit is in dié konteks dat die regering pogings deur die buiteland verwerp om Suid-Afrika se antiterreur-aksies te beïnvloed, te manipuleer en te beheer. “Ons verwerp pogings om persepsies te skep dat die regering onbeholpe is, om paniek te saai en openbare histerie aan te wakker op grond van een twyfelagtige bron.” Volgens Monyela is die Suid-Afrikaanse regering heeltemal daartoe in staat om die land te beveilig en sy eie burgers sowel as buitelanders te beskerm. “Ons verwag van buitelandse ambassades in Suid-Afrika om die korrekte kanale te volg wanneer hulle oor sake van só ŉ aard kommunikeer.” Monyela het gesê die Suid-Afrikaanse regering het amptelik by die betrokke ambassades protes aangeteken oor die manier waarop die saak hanteer is. “Die regering wil benadruk dat die veiligheid van alle mense in Suid-Afrika sy hoofprioriteit is. Die veiligheidsdienste sal voortgaan om ten alle tye waaksaam te bly. Die Suid-Afrikaanse regering sal indien nodig die eerste instansie wees om die publiek in te lig oor enige bedreigings.” Die Amerikaanse ambassade in Suid-Afrika het Vrydag gewaarsku dat terreurgroepe aanvalle in die nabye toekoms tydens die heilige maand van Ramadan beplan by plekke waar Amerikaanse burgers byeenkom. ŉ Soortgelyke waarskuwing is ook in 2015 uitgereik. Die Britse regering het hierna ook gewaarsku dat aanvalle lukraak kan plaasvind by plekke wat deur buitelanders besoek word soos winkelsentrums in Johannesburg en Kaapstad. Lees alle vorige berigte oor die terreurwaarskuwings op Maroela Media.